Aproape 200 de stații de carburanți din rețeaua OMV Petrom au fost controlate de ANPC în toată țara, în două zile. S-au dat amenzi de peste 340.000 de lei, precum și avertismente, iar 11 staţii au fost închise temporar.
Autoritatea Națională pentru Protecția Consumatorilor (ANPC) a început luni o acțiune de control, la nivelul întregii țări, care vizează modul în care este respectată legislația în stațiile de carburanți din rețeaua OMV Petrom.
Până în acest moment comisarii ANPC au verificat 197 de stații, acțiunea fiind în curs.
Pentru neregulile constatate au fost aplicate următoarele sancțiuni:
- amenzi contravenționale în valoare de peste 340.000 lei;
- cinci avertismente; oprirea definitivă de la comercializare a unor produse în valoare de peste 30.000 lei;
- oprirea temporară a prestării serviciilor până la remedierea deficiențelor pentru 11 stații;
- propunere pentru închiderea unei stații de carburant pentru o perioadă de până la șase luni, se arată într-un comunicat al ANPC.
"Principalele abateri constatate au fost: lipsa etichetelor de preț ale produselor de la raft; folosirea unor agregate frigorifice neigienizate, cu insecte moarte, acumulări de praf, impurități și gheață; utilizarea unor pompe de carburant cu canelele (pistol de alimentare) cu zone depreciate, cu grad avansat de uzură și rugină sau murdare; folosirea unor manometre fără verificare metrologică; comercializarea unor produse neetichetate – fără elemente de identificare; folosirea unor mașini de gheață neigienizate, scoase din uz; nerespectarea temperaturii de păstrare a produselor recomandată de producător; neconcordanțe între prețul afișat la raft și cel perceput la casa de marcat; comercializarea unor produse cu data limită de consum depășită; comercializarea unor produse culinare finite pentru care nu s-au prezentat fișe de producție; comercializarea unor jucării care nu erau însoțite de informații privind elementele de identificare, vârsta utilizatorilor sau avertismente legate de utilizare; comercializarea unor echipamente electrice pentru care nu era afișată taxa de timbru verde; nerespectarea regimului promoțiilor (comercializarea unor produse ambalate multipack, pentru care nu s-a regăsit produsul de referință, diferența între prețul afișat la promoție și cel perceput la casa de marcat); utilizarea unor echipamente de gătire neigienizate sau cu un grad avansat de uzură; utilizarea unor produse cu stare termică schimbată; folosirea unor ustensile neprofesionale în bucătărie și a unor coșuri de gunoi fără capac", se mai arată în comunicatul ANPC.
Sursa: Newsinn